钦定古今图书集成/明伦汇编/官常典/第758卷 > 王乔栋
## 钦定古今图书集成/明伦汇编/官常典/第758卷 > 王乔栋

按《雄县志》：“乔栋，字弱侯，生而母殁，少随祖司训于龙
舒，以文名于江南。万历壬子，魁京闱，乙丑成进士，授
陕西朝邑令。时逆珰凶焰甚炽，以赃坐。朝绅王之采
勒县追，乔栋遂卧病不获，请封印于库而归。抚军怒，
欲以闻，士民数千拥台号呼，攀两辕门皆碎。抚军虑
变，亟慰止之。乔栋莅任仅及期，而丰碑崇祀，永志不
忘，其德于朝邑可知也。”珰诛，补顺天教授，转户曹，擢平阳守。北寇扰山右，兵食惟恃转输战守悉皆躬亲。
以考成不及，谪福建运副，署福安篆一年，士民之戴，
一如朝邑。升金衢道，转湖广粮储。时全楚大乱，寮采
多观望不之官，而两司尽缺。乔栋闻命，驰至抚军，佩
以七印，自分必死以报国。督饷至兴国州，“闯贼”南溃
大至；乔栋且守且战，斩馘颇多。城陷，被执，骂不绝口，
死之。难民逃归恸悼，为棺以殓。